ዋላ`ኳ ካብቲ ኣብዛ እንነብረላ ዓለም እንጥቀመለን ዝተፈላለያ ቋንቋታት ዝረኸብናዮ ጸጋታት ብዙሕ እንተኾነ፡ ``ኩለን እተን ኣብዚ እዋን እንጥቀመለን ቋንቋታት መበቆለን ሓደ ጥራይ ኢዩ`` ይብል ፕሮፌሰር ሮበርት ፎሊ። ብዝኾነ፡ ምዕባለ ህይወት ደቂ ሰባት፡ ዕድመ ናይ ቋንቋታት ክፍለጥ ሓጊዙ'ዩ። መፈጠራዊ መበቆል ደቂ ሰባት ከምዝሕብሮ ኩላትና ደቂ ሰባት ብተዛማዲ ካብታ ውሑድ ዝህዝባ ኣፍሪቃ ከም ዝመጻና ኢዩ ዘመልክት። እተን ኣብዚ እዋን ህዝብታት ዓለም ዝጥቀሙለን ዘለው ቋንቋታት ድማ ሓደ መበቆል ኢዩ ዘለወን፡ ካብቶም ኣብዛ ሕጂ እዋን ኣፍሪቃ ተባሂላ እትጽዋዕ ኣህጉር ዝነብሩ ዝነበሩ ኣበዋት ዝጥቀምሉ ዝነበሩ ቋንቋ ዝተወርሳ ክኾና ከለዋ፡ ምስ ግዜ ድማ እናተመሓየሻን እናማዕበላን መጺኤን። ጭብጥታት ቅሪት ምንጪ ስእሊ, Getty Images እቶም ብሊቃውንቲ ስነ-ጥንቲ ዝተረኸቡ ቅሪታት፡ ቀዳሞት ኣበዋትና መዓስ ምዝራብ ከምዝጀመሩ ሒደት ኣፋፍኖት ሂቦምና ኢዮም። እዚ ድማ፡ ውላ`ኳ ቃላት ከም ቅሪት [fossil] ዝኾነ ኣሰር ስለ ዘይገድፍ ብትኽክል ደቂ ሰባት ምዓስ ምዝራብ ከምዝጀመሩ ንምፍላጡ ኣጸጋሚ እንተኾነ፡ ብውሕዱ እቶም ቀዳሞት ኣበዋት መዓስ ምዝራብ ከምዝጀመሩ መቓን ናይቲ ግዜ ክንፈልጥ ሓጊዙ ኢዩ። ኣበዋት ቀዳመይቲ ዘድመጽዋ ቃል እንታይ ክትከውን ትኽእል?
